Book of Wu 18

吳書十八　　吳范劉惇趙達傳第十八 Wu Book 18: Biographies of Wu Fan, Liu Dun, and Zhao Da

吳范 Wu Fan
吳范字文則，會稽上虞人也. 以治歷數，知風氣，聞於郡中. 舉有道，詣京都，世亂不行. 會孫權起於東南，範委身服事，每有災祥，輒推數言狀，其術多效，遂以顯名.

初，權在吳，欲討黃祖，範曰：「今茲少利，不如明年. 明年戊子，荊州劉表亦身死國亡. 」權遂征祖，卒不能克. 明年，軍出，行及尋陽，範見風氣，因詣船賀，催兵急行，至即破祖，祖得夜亡. 權恐失之，範曰：「未遠，必生禽祖. 」至五更中，果得之. 劉表竟死，荊州分割.

及壬辰歲，范又白言：「歲在甲午，劉備當得益州. 」後呂岱從蜀還，遇之白帝，說備部眾離落，死亡且半，事必不克. 權以難范，範曰：「臣所言者天道也，而岱所見者人事耳. 」備卒得蜀.

權與呂蒙謀襲關羽，議之近臣，多曰不可. 權以問范，範曰：「得之. 」後羽在麥城，使使請降. 權問範曰：「竟當降否？」範曰：「彼有走氣，言降詐耳. 」權使潘璋邀其徑路，覘候者還，白羽已去. 範曰：「雖去不免. 」問其期，曰：「明日日中. 」權立表下漏以待之. 及中不至，權問其故，範曰：「時尚未正中也. 」頃之，有風動帷，範拊手曰：「羽至矣. 」須臾，外稱萬歲，傳言得羽.

後權與魏為好，範曰：「以風氣言之，彼以貌來，其實有謀，宜為之備. 」劉備盛兵西陵，範曰：「後當和親. 」終皆如言. 其占驗明審如此.

權以範為騎都尉，領太史令，數從訪問，欲知其決. 範祕惜其術，不以至要語權. 權由是恨之. 吳錄曰：範獨心計，所以見重者術，術亡則身棄矣，故終不言.

初，權為將軍時，范嘗白言江南有王氣，亥子之間有大福慶. 權曰：「若終如言，以君為侯. 」及立為吳王，范時侍宴，曰：「昔在吳中，嘗言此事，大王識之邪？」權曰：「有之. 」因呼左右，以侯綬帶範. 范知權欲以厭當前言，輒手推不受. 及後論功行封，以範為都亭侯. 詔臨當出，權恚其愛道於己也，削除其名.

范為人剛直，頗好自稱，然與親故交接有終始. 素與魏滕同邑相善. 滕嘗有罪，權責怒甚嚴，敢有諫者死，范謂滕曰：「與汝偕死. 」滕曰：「死而無益，何用死為？」範曰：「安能慮此，坐觀汝邪？」乃髡頭自縛詣門下，使鈴下以聞. 鈴下不敢，曰：「必死，不敢白. 」範曰：「汝有子邪？」曰：「有. 」曰：「使汝為吳範死，子以屬我. 」鈴下曰：「諾. 」乃排閤入. 言未卒，權大怒，欲便投以戟. 逡巡走出，範因突入，叩頭流血，言與涕並. 良久，權意釋，乃免滕. 滕見范謝曰：「父母能生長我，不能免我於死. 丈夫相知，如汝足矣，何用多為！」會稽典錄曰：滕字周林，祖父河內太守朗，字少英，列在八俊. 滕性剛直，行不苟合，雖遭困偪，終不回撓. 初亦迕策，幾殆，賴太妃救得免，語見妃嬪傳. 曆（曆山）〔曆陽〕、（潘陽）〔鄱陽〕、山陰三縣令，鄱陽太守.

黃武五年，範病卒. 長子先死，少子尚幼，於是業絕. 權追思之，募三州有能舉知術數如吳范、趙達者，封千戶侯，卒無所得. 吳錄曰：范先知其死日，謂權曰：「陛下某日當喪軍師. 」權曰：「吾無軍師，焉得喪之？」範曰：「陛下出軍臨敵，須臣言而後行，臣乃陛下之軍師也. 」至其日果卒. 臣松之案，范死時，權未稱帝，此雲陛下，非也.

劉惇 Liu Dun
劉惇字子仁，平原人也. 遭亂避地，客遊廬陵，事孫輔. 以明天官達占數顯於南土. 每有水旱寇賊，皆先時處期，無不中者. 輔異焉，以為軍師，軍中鹹敬事之，號曰神明.

建安中，孫權在豫章，時有星變，以問惇，惇曰：「災在丹楊. 」權曰：「何如？」曰：「客勝主人，到某日當得問. 」是時邊鴻作亂，卒如惇言.

惇於諸術皆善，尤明太乙，皆能推演其事，窮盡要妙，著書百餘篇，名儒刁玄稱以為奇. 惇亦寶愛其術，不以告人，故世莫得而明也.

趙達 Zhao Da
趙達，河南人也. 少從漢侍中單甫受學，用思精密，謂東南有王者氣，可以避難，故脫身渡江. 治九宮一算之術，究其微旨，是以能應機立成，對問若神，至計飛蝗，射隱伏，無不中效. 或難達曰：「飛者固不可校，誰知其然，此殆妄耳. 」達使其人取小豆數鬥，播之席上，立處其數，驗覆果信. 嘗過知故，知故為之具食. 食畢，謂曰：「倉卒乏酒，又無嘉肴，無以敘意，如何？」達因取盤中只箸，再三從橫之，乃言：「卿東壁下有美酒一斛，又有鹿肉三斤，何以辭無？」時坐有他賓，內得主人情，主人慚曰：「以卿善射有無，欲相試耳，竟效如此. 」遂出酒酣飲. 又有書簡上作千萬數，著空倉中封之，令達算之. 達處如數，雲：「但有名無實. 」其精微若是.

達寶惜其術，自闞澤、殷禮皆名儒善士，親屈節就學，達秘而不告. 太史丞公孫滕少師事達，勤苦累年，達許教之者有年數矣，臨當喻語而輒複止. 滕他日齎酒具，候顏色，拜跪而請，達曰：「吾先人得此術，欲圖為帝王師，至仕來三世，不過太史郎，誠不欲複傳之. 且此術微妙，頭乘尾除，一算之法，父子不相語. 然以子篤好不倦，今真以相授矣. 」飲酒數行，達起取素書兩卷，大如手指，達曰：「當寫讀此，則自解也. 吾久廢，不復省之，今欲思論一過，數日當以相與. 」滕如期往，至乃陽求索書，驚言失之，雲：「女婿昨來，必是渠所竊. 」遂從此絕.

初孫權行師征伐，每令達有所推步，皆如其言. 權問其法，達終不語，由此見薄，祿位不至. 吳書曰：初，權即尊號，令達算作天子之後，當複幾年？達曰：「高祖建元十二年，陛下倍之. 」權大喜，左右稱萬歲. 果如達言.

達常笑謂諸星氣風術者曰：「當回算帷幕，不出戶牖以知天道，而反晝夜暴露以望氣祥，不亦難乎！」間居無為，引算自校，乃歎曰：「吾算訖盡某年月日，其終矣. 」達妻數見達效，聞而哭泣. 達欲弭妻意，乃更步算，言：「向者謬誤耳，尚未也. 」後如期死. 權聞達有書，求之不得，乃錄問其女，及發棺無所得，法術絕焉. 吳錄曰：皇象字休明，廣陵江都人. 幼工書. 時有張子並、陳梁甫能書. 甫恨逋，並恨峻，象斟酌其間，甚得其妙，中國善書者不能及也. 嚴武字子卿，衛尉畯再從子也，圍釭莫與為輩. 宋壽占夢，十不失一. 曹不興善畫，權使畫屏風，誤落筆點素，因就以作蠅. 既進禦，權以為生蠅，舉手彈之. 孤城鄭嫗能相人，及範、惇、達八人，世皆稱妙，謂之八絕雲. 晉陽秋曰：吳有葛衡字思真，明達天官，能為幾巧，作渾天，使地居於中，以機動之，天轉而地止，以上應晷度.

評曰：三子各於其術精矣，其用思妙矣，然君子等役心神，宜於大者遠者，是以有識之士，舍彼而取此也. 孫盛曰：夫玄覽未然，逆鑒來事，雖裨灶、梓慎其猶病諸，況術之下此者乎？吳史書達知東南當有王氣，故輕舉濟江. 魏承漢緒，受命中畿，達不能豫睹兆萌，而流竄吳越. 又不知吝術之鄙，見薄於時，安在其能逆睹天道而審帝王之符瑞哉？昔聖王觀天地之文，以畫八卦之象，故亹亹成於蓍策，變化形乎六爻，是以三易雖殊，卦繇理一，安有回轉一籌，可以鉤深測隱，意對逆占，而能遂知來物者乎？流俗好異，妄設神奇，不幸之中，仲尼所棄，是以君子志其大者，無所取諸. 臣松之以為盛雲「君子志其大者，無所取諸」，故評家之旨，非新聲也. 其餘所譏，則皆為非理. 自中原酷亂，至於建安，數十年間，生民殆盡，比至小康，皆百死之餘耳. 江左雖有兵革，不能如中國之甚也，焉知達不算其安危，知禍有多少，利在東南，以全其身乎？而責不知魏氏將興，流播吳越，在京房之籌，猶不能自免刑戮，況達但以秘術見薄，在悔吝之間乎！古之道術，蓋非一方，探賾之功，豈惟六爻，苟得其要，則可以易而知之矣，回轉一籌，胡足怪哉？達之推算，窮其要妙以知幽測隱，何愧于古！而以裨、梓限之，謂達為妄，非篤論也. 抱樸子曰：時有葛仙公者，每飲酒醉，常入人家門前陂水中臥，竟日乃出. 曾從吳主別，到洌州，還遇大風，百官船多沒，仙公船亦沉淪，吳主甚悵恨. 明日使人鉤求公船，而登高以望焉. 久之，見公步從水上來，衣履不沾，而有酒色. 既見而言曰：「臣昨侍從而伍子胥見請，暫過設酒，忽忽不得，即委之. 」又有姚光者，有火術. 吳主身臨試之，積荻數千束，使光坐其上，又以數千束荻裹之，因猛風而燔之. 荻了盡，謂光當以化為燼，而光端坐灰中，振衣而起，把一卷書. 吳主取其書視之，不能解也. 又曰：吳景帝有疾，求覡視者，得一人. 景帝欲試之，乃殺鵝而埋於苑中，架小屋，施床幾，以婦人屐履服物著其上，乃使覡視之. 告曰：「若能說此塚中鬼婦人形狀者，當加賞而即信矣. 」竟日盡夕無言，帝推問之急，乃曰：「實不見有鬼，但見一頭白鵝立墓上，所以不即白之，疑是鬼神變化作此相，當候其真形而定. 無複移易，不知何故，不敢不以實上聞. 」景帝乃厚賜之. 然則鵝死亦有鬼也. 葛洪神仙傳曰：仙人介象，字元則，會稽人，有諸方術. 吳主聞之，徵象到武昌，甚敬貴之，稱為介君，為起宅，以禦帳給之，賜遺前後累千金，從象學蔽形之術. 試還後宮，及出殿門，莫有見者. 又使象作變化，種 瓜菜百果，皆立生可食. 吳主共論鱠魚何者最美，象曰：「鯔魚為上. 」吳主曰：「論近道魚耳，此出海中，安可得邪？」象曰：「可得耳. 」乃令人於殿庭中作方埳，汲水滿之，並求鉤. 象起餌之，垂綸於埳中. 須臾，果得鯔魚. 吳主驚喜，問象曰：「可食不？」象曰：「故為陛下取以作生鱠，安敢取不可食之物！」乃使廚下切之. 吳主曰：「聞蜀使來，得蜀薑作齎甚好，恨爾時無此. 」象曰：「蜀薑豈不易得，原差所使者，並付直. 」吳主指左右一人，以錢五十付之. 象書一符，以著青竹杖中，使行人閉目騎杖，杖止，便買薑訖，複閉目. 此人承其言騎杖，須臾止，已至成都，不知是何處，問人，人言是蜀市中，乃買薑. 于時吳使張溫先在蜀，既於市中相識，甚驚，便作書寄其家. 此人買姜畢，捉書負薑，騎杖閉目，須臾已還到吳，廚下切鱠適了. 臣松之以為葛洪所記，近為惑眾，其書文頗行世，故撮取數事，載之篇末也. 神仙之術，詎可測量，臣之臆斷，以為惑眾，所謂夏蟲不知冷冰耳.